Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: Egyetemi Tanács a felsőoktatásról szóló 1993. évi LXXX. törvény (Ftv.) és az ELTE Szervezeti és Működési Szabályzata
Paragraph Index: 369

Egyetemi Tanács a felsőoktatásról szóló 1993. évi LXXX. törvény (Ftv.) és az ELTE Szervezeti és Működési Szabályzata szerint járt el. Mellékelte az ELTE Hallgatói Önkormányzata elnökének és a karok Hallgatói Önkormányzatai elnökeinek együttes nyilatkozatát, amely szerint a hallgatók képviselői „a jogszabályban és a szabályzatokban rögzített teljes legitimáció birtokában vesznek részt az Egyetemi Tanács munkájában, ideértve az Egyetemi Tanács döntéseinek meghozatalát is.” A miniszter a rektor levele és az üggyel kapcsolatos korábbi vizsgálatok alapján megállapította, hogy törvénysértés nem történt (a hallgatói képviselet lehetőség, amellyel élni nem kötelező, a titkos szavazás szabályait nem szegték meg), ezért nincs törvényes alap arra, hogy felügyeleti jogkörben eljárjon. Egy korábban vizsgált felsőoktatási ügyben (OBH 4008/1996.) már véleménykülönbség alakult ki az akkori oktatási tárca és az ombudsman általános helyettese között, mert a törvényességi felügyeleti eljárás szabályozása hiányos (eljárási határidők, döntési forma stb.). Ez a konkrét ügy ismét rávilágított arra, hogy a törvényességi felügyelet jelenlegi szabályozása jogbizonytalanságot okoz a gyakorlatban. A jogalkotónak egyértelművé kell tennie, hogy a törvényességi felügyeletnek mi a funkciója, melyek a vizsgálat módszerei, eszközei, milyen jogai vannak az egyébként hivatalból induló eljárásban a bejelentőnek, az eljárást kezdeményezőnek. Ezekre a kérdésekre azonban nem csupán a felsőoktatási intézmények, hanem az egyéb önkormányzatok (helyi önkormányzatok, kamarák) működésével összefüggésben vizsgált panaszok esetén is választ kell adni, ezért átfogó, egységes koncepció szerint kell megoldásukkal foglalkozni. Ennek érdekében az országgyűlési biztos a Miniszterelnöki Hivatalt vezető miniszter intézkedését kérte ajánlásában. Válasz erre az ajánlásra még nem érkezett.

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes